次韻待制王公出示李公丞相鼓山唱和之什不揆蕪累奉和一首
作者：蘇籀
朝代：宋

paragraphs: 顒昂經世量，超軼塵秕浄。
猗歟尋山屐，泛矣隨波艇。
顔筆振巖崖，戎眼清水鏡。
平籋青雲步，何如蒼蘚蹬。
忘懷挈伯雅，寓意彈韻磬。
物外赤松期，域中兜率夐。
江溟噓吸際，霞祲廓虧映。
龍象千礎攢，簦屩十方并。
彌天各縱辯，酌海終弗罄。
公侯誠得一，品物將大定。
瞿曇舊摽蕝，嵌洞尤奇勝。
雷唱澗流迴，石刻惟人競。
半山琅玕響，一井玻瓈瑩。
松風瀑水合，時鳥慁人聽。
慷慨羊鄒遊，雍容裴白並。
溪谷有佳色，題品益光幸。
渭濱行將獵，詔促預參乘。
王公居客右，羊舌偕趙孟。
小人繆好事，大冊挾晨暝。
擊節穆清風，續騷聊比興。